Inger Støjberg (V), 2012-04-10:
Jeg vil gerne starte med at sige tak til Dansk Folkeparti for endnu en gang at rejse en meget væsentlig debat her i Folketingssalen.
Venstres holdning til indvandring af arbejdskraft, som vi jo drøfter i dag, kan faktisk opsummeres på den her måde: fri bevægelighed, men under fair og fornuftige omstændigheder.
Vi ønsker nemlig, at arbejdet i Danmark skal ske efter danske spilleregler, så vi sikrer gode lønforhold og gode arbejdsvilkår for de lønmodtagere, der kommer hertil, og også en fair konkurrence for arbejdsgiverne.
Der var i sin tid mange bekymringer om, hvad EU-udvidelsen i 2004 ville indebære.
Bekymringerne gik især på, hvilke konsekvenser udvidelsen ville få for den danske arbejdsmarkedsmodel, men med østaftalen, som blev ophævet i 2009, fandt vi en overgangsordning, hvor vi på den ene side åbnede det danske arbejdsmarked og på den anden side krævede, at østeuropæiske arbejdstagere skulle arbejde på danske løn- og ansættelsesvilkår.
Dette sikrede, at EU-udvidelsen har været en succes med fri bevægelighed, men under fair og fornuftige omstændigheder.
En undersøgelse fra Rockwool Fonden fra 2009 viste da også, at indvandringen som følge af østudvidelsen ville forbedre de offentlige finanser med mellem 1,7 og 4,2 mia. kr., og meget tyder faktisk på, at det langt hen ad vejen holder stik.
Åbningen af arbejdsmarkedet har ikke i sig selv medført ubalance.
Tværtimod har tilgangen af arbejdskraft været med til at afhjælpe flaskehalsproblemer, selvfølgelig især da der var mangel på arbejdskraft.
Det har derfor været værdifuldt for danske virksomheder at have mulighed for at besætte ledige stillinger med østeuropæisk arbejdskraft, og det har været afgørende for også at kunne fastholde virksomhedernes ordretilgang og selvfølgelig dermed også økonomisk vækst.
Tidligere hørte vi ofte arbejdsgivere fortælle om, at det var svært at få eksempelvis højt specialiseret dansk arbejdskraft.
Det ændrede vores jobplan i 2008 på, men behovet for specialister eksisterer rent faktisk stadig, og derfor skal der naturligvis fortsat være adgang for udenlandsk arbejdskraft i Danmark.
Der er generelt set ikke tegn på, at indvandrere, der ansættes i danske virksomheder, fortrænger danske ansatte i tilsvarende arbejdsfunktioner.
Jeg mener derfor, at den danske arbejdsstyrke kan konkurrere på uddannelse, på viden og på kompetencer.
Der er en række funktioner i samfundet, som skal udføres, og derfor skal vi også sætte pris på, at der rent faktisk er mennesker, der er parate til at komme til Danmark og gøre en indsats.
Når det er sagt, vil jeg gerne slutte af med at sige, at det er vigtigt, at vi får en nuanceret debat på det her område og undgår, at debatten får slagside og kun fokuserer på de negative historier.
Der skal ingen tvivl herske om, at social dumping er uacceptabel, men vi skal huske på, at langt, langt de fleste af de østarbejdere, der er kommet til Danmark siden udvidelsen af EU, bidrager positivt til det danske arbejdsmarked.
De arbejder under ordnede forhold til fordel for den danske samfundsøkonomi.
Det skylder vi at understrege, så vi undgår et unuanceret billede af indvandring af arbejdskraft i Danmark.
Jeg skal på vegne af Venstre og Det Konservative Folkeparti fremsætte følgende:
Forslag til vedtagelse »Folketinget konstaterer, at der de seneste 10 år under VK-regeringen er ført en politik, der har åbnet Danmark for kvalificeret udenlandsk arbejdskraft, samtidig med at der er sat konsekvent ind over for social dumping.
Folketinget konstaterer med tilfredshed, at Danmark er et åbent land for alle, der ønsker at bidrage til det danske samfund.
Folketinget opfordrer på den baggrund regeringen til at tage yderligere initiativer, der sikrer Danmarks mulighed for at rekruttere velkvalificeret udenlandsk arbejdskraft.«